钦定古今图书集成/理学汇编/文学典/第002卷 > 梁刘勰文心雕龙 > 《体性》
## 钦定古今图书集成/理学汇编/文学典/第002卷 > 梁刘勰文心雕龙 > 《体性》

夫情动而言形，理发而文见，盖沿隐以至显，因内而
符外者也。然才有庸儁，气有刚柔，学有浅深，习有雅
郑，并情性所铄，陶染所凝，是以“笔区云谲，文苑波诡”
者矣。故辞理庸儁，莫能翻其才；风趣刚柔，宁或改其
气；事义浅深，未闻乖其学；体式雅郑，鲜有反其习。各
师成心，其异如面。若总其归涂，则数穷八体：一曰典
雅，二曰远奥，三曰精约，四曰显附，五曰繁缛，六曰壮
丽，七曰新奇，八曰轻靡。典雅者，镕式经诰，方轨儒门
者也。远奥者，馥采典文，经理元宗者也。精约者，核字
省句，剖析毫厘者也。显附者，辞直义畅，切理厌心者
也；繁缛者，博喻酿采，炜煜枝派者也；壮丽者，高论宏
裁，卓烁异采者也；新奇者，摈古竞今，危侧趣诡者也；
轻靡者，浮文弱植，缥缈附俗者也。故雅与奇反，奥与
显殊，繁与约舛，壮与轻乖，文辞根叶，苑囿其中矣。若
夫八体屡迁，功以学成，才力居中，肇自血气，气以实
志，志以定言，吐纳英华，莫非情性。是以贾生俊发，故
文洁而体清；长卿傲诞，故理侈而辞溢；子云沈寂，故
志隐而味深；子政简“易，故趣昭而事博；孟坚雅懿，故
裁密而思靡；平子淹通，故虑周而藻密；仲宣躁锐，故
颍出而才果；公干气褊，故言壮而情骇；嗣宗俶傥，故
响逸而调远；叔夜儁侠，故兴高而采烈；安仁轻敏，故
锋发而韵流；士衡矜重，故情繁而辞隐。触类以推，表
里必符”，岂非自然之恒资，才气之大略哉！夫才有天
资，学慎始习，斲梓染丝，功在初化，器成彩定，难可翻
移，故童子雕琢，必先雅制，沿根讨叶，思转自圆，八体
虽殊，会通合数，得其环中，则辐辏相成，故宜摹体以
定习，因性以练才，文之司南，用此道也，赞曰：“才性异
区，文辞繁诡，辞为肤根，志实骨髓，雅丽黼黻，淫巧朱
紫，习亦凝真，功沿渐靡。”